**Utemeljitev 1. točke (Otvoritev skupščine, ugotovitev sklepčnosti in izvolitev organov skupščine ) – sklep št. 1.1. in 1.2.**

Za izvedbo skupščine je potrebno imenovati organe skupščine. Uprava je pristojna in odgovorna predlagati skupščini izvolitev organov skupščine ter zagotoviti prisotnost notarja.

Predlagatelja sklepa sta uprava in nadzorni svet.

**Utemeljitev 2. točke (Imenovanje revizorja) – sklep št. 2**

Družba je dne 14.8.2024 s strani imenovanega revizorja računovodskih izkazov Grant Thornton d.o.o. obveščena o odstopu od pogodb o izvedbi revizijskih in nerevizijskih storitev za družbo SKUPINA PRVA d.d. in obe družbi v Skupini PRVA v Republiki Sloveniji zaradi odhoda ključnega revizijskega partnerja, ki je pokrival področje revidiranja zavarovalnic in nezmožnosti zagotovitve pravočasne zamenjave ključnega kadra, zaradi česar ne more zagotoviti kakovostne izvedbe revizije skladno z določili zakonodaje in sklenjenih pogodb.

Uprava je nemudoma po prejemu obvestila imenovanega revizorja o odstopu od pogodbe pristopila k iskanju novega revizorja na podlagi vabila k oddaji ponudbe. Na podlagi izvedenega postopka za izbor revizorja, ki je temeljil na načelih transparentnosti in nediskriminatornosti, je revizijska komisija nadzornega sveta po skrbni presoji kriterijev za izbor kot najprimernejšo revizijsko družbo za izvedbo revizije računovodskih izkazov, konsolidiranih izkazov in predpisanih nerevizijskih storitev prepoznala revizijsko družbo Ernst & Young Revizija, poslovno svetovanje, d.o.o. in nadzornemu svetu predlagala imenovanje navedene revizijske družbe. Navedena revizijska družba je bila s strani hčerinskih družb Skupine PRVA v Republiki Sloveniji prav tako imenovana za revizorja računovodskih izkazov za obdobje 2024-2026.

Nadzorni svet je potrdil predlog revizijske komisije za imenovanje revizorja in skupščini predlaga, da za revizorja letnih računovodskih izkazov družbe in konsolidiranih izkazov za poslovna leta 2024, 2025 in 2026 imenuje revizijsko družbo Ernst & Young Revizija, poslovno svetovanje, d.o.o. Skladno z določili tretjega odstavka 37. člena Zakona o revidiranju (ZRev-2) se predlaga imenovanje revizorja za obdobje treh let.

Predlagatelj sklepa je nadzorni svet.